en ml ml en ml ml ml ml ml ml ml ml ml ml ml ml ml ml ml ml ml en en ml en en ml ml ml ml ml ml ml ml ml ml ml ml ml ml ml ml ml en en en hu en ml cs en cs cs cs en en cs da da cs en en cs cs en en ml en en
പോരാളികളുടെ മാത്രം ലോകം(കിടപ്പുമുറി). രാത്രിയുടെ അന്ത്യയാമങ്ങള്‍ മുതല്‍ പ്രഭാതം വരെയുള്ള സമയങ്ങളില്‍ എപ്പോഴും പ്രതീക്ഷിക്കാം ഒരു പോരാളിയുടെ കിടപ്പറയിലേക്കുള്ള ആഗമനം. പകല്‍ ഗാഢനിദ്രയിലാവാം. ശല്യപ്പെടുത്തുന്നത്‌ പൊറുക്കാനാവാത്ത കുറ്റം. അല്ലറചില്ലറ തമാശകള്‍, പൊട്ടിച്ചിരികള്‍, പാട്ടുകള്‍ മുതലായവ കേട്ടാല്‍ നെറ്റിച്ചുളിക്കരുത്‌! അതു പോരാളികളുടെ നേരംപോക്കുകളിലൊന്നാവാം. പ്രവേശനവും പാലിക്കേണ്ട നിയമങ്ങളും ചീഫ്‌ കമാന്‍ഡര്‍ വ്യക്തമാക്കും.
ശബ്ദഗാംഭീര്യം കൊണ്ട് അനുഗ്രഹീതനും മറ്റുള്ളവരുടെ കേള്‍വിയെ സഹനത്തിന്റെ ബാലികേറാമലയിലെത്തിക്കാന്‍ കഴിവുള്ളവനുമായ അബൂബക്കര്‍. തോറബോറയിലെ പോരാളികളുടെ ഇടയിലേക്ക് അവസാനമായി കടന്നുവന്ന വിരുതനാണ് ഈ കഥാനായകന്‍.
ഈ പോരാളി ബിരുദപഠനത്തിന്റെ(കോളജില്‍ പോവുന്നു എന്നേ അര്‍ഥമുള്ളൂ. പഠനമെന്നു കേട്ട് ആരും നെറ്റി ചുളിക്കേണ്ട)തിരക്കില്‍ കഴിയുന്ന കാലം. എറണാകുളവുമായി അധികം ദൂരയല്ലാത്ത കലാലയമായിരുന്നു പോരാളിയുടെ യുദ്ധഭൂമി.
അങ്ങനെയൊരു ദിവസമാണ് അടിയന്തരമായി രക്തം ആവശ്യമുണ്ടെന്ന അപേക്ഷയുമായി എറണാകുളം ലിസി ഹോസ്പിറ്റലില്‍ അത്യാസന്ന നിലയില്‍ കഴിയുന്ന ഒരു രോഗിയുടെ ബന്ധുക്കള്‍ യുദ്ധഭൂമിയിലെത്തുന്നത്. അത്ര പെട്ടെന്നൊന്നും ലഭ്യമല്ലാത്ത ഒ നെഗറ്റീവ് ഗ്രൂപ്പാണ് ആവശ്യം. നിഷേധാത്മക സ്വഭാവമുള്ള നമ്മുടെ പോരാളി മാത്രമാണ് കോളജിലെ ഏക ഒ നെഗറ്റീവ് ഗ്രൂപ്പുകാരനും. എന്നാല്‍ മുമ്പ് രക്തം കൊടുത്തിട്ടില്ലാത്തതിനാല്‍ കൊടുക്കണോ വേണ്ടയോ എന്ന ശങ്ക തീരുന്നുമില്ല.
കൂട്ടുകാര്‍ പലവിധത്തിലും പ്രലോഭനം നടത്തുകയാണ്. ഒരുവന്‍ പറഞ്ഞു.. ''ഡാ, ലിസി ഹോസ്പിറ്റലില്‍ നിറയെ സുന്ദരക്കുട്ടികളാണ്.'' '' സൗന്ദര്യം തുളുമ്പുന്ന അവിവാഹിതരായ എത്രയെത്ര നഴ്‌സുമാര്‍'' രണ്ടാമന്‍ ഒന്നാമനെ പിന്താങ്ങി. പോരാളിയുടെ മനസ് ചഞ്ചലപ്പെട്ടു തുടങ്ങി. ഇതു കണ്ട മൂന്നാമന്റെ വകയായിരുന്നു അടുത്ത പ്രലോഭനം. രക്തം എടുക്കാനെത്തുന്ന നഴ്‌സിനോട് പത്തുമിനിറ്റോളം സമയം പഞ്ചാരയടിക്കാം. പോരാത്തതിന് രക്തദാനത്തിനു ശേഷം തണുത്ത ജ്യൂസ്, ബിസ്‌ക്കറ്റ് അങ്ങിനെ വിഭവങ്ങള്‍ വേറെയും.
ശൂൂൂൂൂൂൂൂ..... ബലൂണില്‍ നിന്ന് കാറ്റു പോവുന്നതിനേക്കാള്‍ വേഗത്തില്‍ പോരാളിയുടെ മനസ് മാറി. വാ ഇന്നു രക്തം കൊടുത്തിട്ടേ ഉള്ളൂ ബാക്കി കാര്യം. പോരാളി മുന്നിലിറങ്ങി നടന്നു.
പോരാളി ബ്ലഡ് ബാങ്കിനു മുമ്പിലെത്തി. പലവിചാരങ്ങളാല്‍ നെഞ്ച് പടാപടാ മിടിക്കുന്നു. കൂട്ടൂകാര്‍ പകര്‍ന്നു നല്‍കിയ ആശയാണ് നെഞ്ച് നിറയെ. അതിനാല്‍ ആശങ്കയെ പടിക്കു പുറത്തുനിര്‍ത്തി പോരാളി അകത്തു കയറി. ആവശ്യമായ ഫോമുകള്‍ പൂരിപ്പിച്ചു. തൂക്കവും പള്‍സും പരിശോധിച്ചത് മെയില്‍ നഴ്‌സായിരുന്നു. പോരാളിക്ക് നിരാശ തോന്നിയെങ്കിലും രക്തമെടുക്കാന്‍ നേരം സുന്ദരിക്കുട്ടിമാര്‍ വരുമെന്ന പ്രതീക്ഷ നിരാശയെ അസ്ഥാനത്താക്കി.
അകത്തേക്കു ചെല്ലൂ... തൂക്കം നോക്കിയ വിദ്വാന്‍ കല്‍പ്പിച്ചു. വിറയാര്‍ന്ന പാദങ്ങള്‍ പെറുക്കിവച്ച് പോരാളി ഉള്ളില്‍ കടന്നു.
വലിയ എണ്ണച്ചട്ടിയിലിട്ട പപ്പടം പോലെ കൃഷ്ണമണികള്‍ സുന്ദരിമാരെ തേടി വട്ടംകറങ്ങി. ഒടുവിലാ ദൃഷ്ടി 40 കടന്ന ഒരു വെള്ളക്കുപ്പായക്കാരിയില്‍ തറഞ്ഞുനിന്നു. നേരത്തേ രക്തം കൊടുത്തിട്ടുണ്ടോ? തലകറങ്ങി വീണ് ഞങ്ങള്‍ക്ക് പണിയുണ്ടാക്കരുതെന്ന മുന്നറിയിപ്പും നല്‍കിയാണ് പോരാളിയുടെ സകലപ്രതീക്ഷകളും തകര്‍ത്തുകളഞ്ഞ നഴ്‌സിന്റെ സംസാരം തുടങ്ങിയതു തന്നെ. അങ്ങോട്ടു കയറികിടക്ക്....
കിടന്നുതീരുന്നതിനു മുമ്പേ വീഡിയോ ദൃശ്യങ്ങള്‍ ഫോര്‍വേഡ് അടിച്ചു വിടുന്ന രീതിയില്‍ നഴ്‌സിന്റെ തിരക്കിട്ട ജോലി തുടങ്ങി. എന്തോ നൂലെടുത്തു വലതുകൈയുടെ മുട്ടിനുമുകളില്‍ വലിഞ്ഞുമുറുക്കി... സുചിയെടുത്തു പോരാളിയുടെ കൈത്തണ്ടയില്‍ ആഞ്ഞു കുത്തി, സ്‌പോഞ്ചിന്റെയൊരു പന്തും കൈയില്‍ കൊടുത്ത് ഇതും ഞെക്കിക്കൊണ്ട് അവിടെ കിടക്കാന്‍ നിര്‍ദേശവും കൊടുത്ത മാന്യ വനിത കുറച്ചുമാറിയൊരു കസേരയിലിരുന്ന് വനിതാ മാസികയുടെ വായന നിര്‍ത്തിവച്ച പേജില്‍ തലകുമ്പിട്ടിരിപ്പായി.
പോരാളിയുടെ മനസ്സിലും കണ്ണിലും ഇരുട്ട് വ്യാപിച്ചു. സുന്ദരി പോയിട്ട് ഒന്നു നന്നായി പെരുമാറാന്‍ പോലും അറിയാത്ത കഴുതകളാണല്ലോ ഈശ്വരാ ഈ ആശുപത്രി നിറയെ. മനസ്സില്‍ പ്രതീക്ഷകള്‍ പാകിയ ഒന്നാമനെയും രണ്ടാമനെയും മൂന്നാമനെയും പ്രാകാവുന്നതിലേറെ പ്രാകി പോരാളി തന്റെ വലതുവശത്ത് ആടിക്കളിക്കുന്ന രക്തബാഗ് നിറയുന്നതും കാത്തുകിടക്കുകയാണ്.
അധികം വൈകാതെ പോരാളിയുടെ 'ഓ!!! നെഗറ്റീവ്' രക്തം ആ ചെറിയ ബാഗില്‍ നിറഞ്ഞു. നേരത്തേ കണ്ട അതേ നഴ്‌സ് പോരാളിയുടെ കൈയില്‍ നിന്ന് പ്ലാസ്റ്റിക് ചരട് അഴിച്ചുമാറ്റി സ്വതന്ത്രനാക്കിയ ശേഷം അടുത്ത മുറിയിലേക്ക് പൊയ്‌ക്കൊള്ളാന്‍ നിര്‍ദേശം നല്‍കി. സുന്ദരിമാര്‍ പൊയെങ്കിലെന്താ ജ്യൂസും ബിസ്‌ക്കറ്റും കിട്ടാന്‍ പോവുകയല്ലേ, എന്ന മോഹത്തോടെ പോരാളി നഴ്‌സ് ചൂണ്ടിക്കാട്ടിയ മുറിയിലേക്ക് അതിവേഗം നടന്നു.
അവിടെ കിടന്ന കസേരകളിലൊന്നില്‍ പോരാളി ആസനമുറപ്പിച്ചു. ഏതാനും നിമിഷങ്ങള്‍ കടന്നുപോയി. ആരോ നടന്നുവരുന്ന ശബ്ദം കേട്ട് പോരാളി പ്രതീക്ഷയോടെ മിഴിമുന കൂര്‍പ്പിച്ചു വച്ചു. അതേ മുഖഭാവത്തോടെ, അതേ പഴയ നഴ്‌സ് തന്നെയാണ് ഒരു ഗ്ലാസ് ചായയുമായി രംഗപ്രവേശം ചെയ്തത്. ഇതുവരെ തന്നോടൊപ്പമുണ്ടായിരുന്ന ഒരു പായ്ക്റ്റ് രക്തത്തിനു പകരം ഊളന്‍ ചായയോ? പോരാളിയുടെ ഹൃദയം കോപത്താല്‍ ജ്വലിച്ചു. മൂക്കും മുഖവും ചുവപ്പിച്ച് പ്രതിഷേധമറിയിക്കാന്‍ ആഗ്രഹിച്ചെങ്കിലും സ്വതവേ കറുത്ത തന്റെ മുഖത്ത് ചുവപ്പ് പടരില്ലെന്ന ബോധ്യമുള്ളതിനാല്‍ അതു മനപ്പൂര്‍വം ഉപേക്ഷിച്ചു. കോപത്തേക്കാളുപരി അദ്ഭൂതമായിരുന്നു പോരാളിക്ക്... ചായ പ്രയോഗത്തെക്കുറിച്ച് തോന്നിയത്. അതിനാല്‍ പോരാളി അല്‍പ്പമുറക്കെ തന്നെ പ്രഖ്യാപിച്ചു.
ഇല്ലേ...!!! നഴ്‌സിന്റെ മുഖത്ത് അവിശ്വസനീയത. അവര്‍ തിരികെ നടന്നു. പോരാളിയുടെ മനസ്സില്‍ പൂത്തിരി കത്തി. അവരിപ്പോള്‍ ജ്യൂസുമായി വരും. പ്രതീക്ഷ തെറ്റിയില്ല. നഴ്‌സ് അതിവേഗം മടങ്ങിവന്നു. പക്ഷേ ജ്യൂസിനു പകരം ഒരു ഗ്ലാസ് പച്ചവെള്ളമാണ് പ്രായമേറിയ മാലാഖക്കുഞ്ഞിന്റെ കൈയിലുള്ളത്.  ഉണ്ടക്കണ്ണുകള്‍ പുറത്തേക്കു തള്ളിയ പോരാളി  ഗ്ലാസും കൈയില്‍ പിടിച്ച്  തരിച്ചിരുന്നു.
ചായ വേണ്ടെന്നു പറഞ്ഞാല്‍ ജ്യൂസ് കിട്ടുമെന്ന് കരുതിയിരുന്നവന്‍ വേറെന്തു ചെയ്യാന്‍. ചായയും കാപ്പിയുമൊക്കെ സ്ഥിരമായി കുടിക്കുന്ന ആളാണ് താനെന്നു ഉറക്കെ പ്രഖ്യാപിക്കണമെന്നൊക്കെ പോരാളിക്ക് അതിയായ ആഗ്രഹമുണ്ട്. പക്ഷേ അ(ദുര) ഭിമാനം അതിനു സമ്മതിക്കണ്ടേ....
രണ്ടാമതൊന്ന് ചിന്തിക്കാതെ പോരാളി അതിവേഗം ഇറങ്ങിനടന്നു, തൊണ്ട നനയ്ക്കാന്‍ എന്തെങ്കിലും കിട്ടുന്ന കടയും തിരഞ്ഞ്.
Posted by Nishad Shahul Hameed at 11:06 AM 4 comments:
Email ThisBlogThis!Share to TwitterShare to FacebookShare to Pinterest
Newer Posts Older Posts Home
Subscribe to: Posts (Atom)
റഫീഖ്‌ എം ടി പി. തോറബോറയുടെ ചീഫ്‌ കമാന്‍ഡര്‍, കാസര്‍കോട്‌ തൃക്കരിപ്പൂര്‍ സ്വദേശി, വിവാഹിതന്‍. പ്രായത്തില്‍ സീനിയറായതുകൊണ്ടു തന്നെ തോറബോറയുടെ തലപ്പത്തെത്തി. ഗള്‍ഫ്‌ ജീവിതത്തിന്റെ അനുഭവജ്ഞാനവും പക്വതയും.ആളല്‍പ്പം വെളുമ്പനായതു കൊണ്ടു ഇറാനിയന്‍ എന്നു വിളിക്കും.
നിസാമുദ്ദീന്‍ 5 അടി 3 ഇഞ്ച്. അത്ര ചെറുതല്ലെങ്കിലും വലിയ പോരാളികളുടെ ഇടയില്‍ കരടായേ തോന്നു.(അങ്ങനെയേ അംഗീകരിച്ചിട്ടുള്ളൂ. വലിപ്പത്തില്‍ കുരുടാണെങ്കിലും ശബ്ദത്തിന്റെ ബാസ്സുകൊണ്ട് വലിയൊരു ഡ്രം തന്നെയാണ്. പിന്നെ മനോഹരമായി പാട്ടുപാടും എന്നത് പറയാതിരിക്കാനാവാത്ത സത്യവും. ഇടുക്കി തൂക്കുപാലം പുഷ്പക്കണ്ടമെന്ന ആനാകേറാമല സ്വദേശി. കമാന്‍ഡര്‍ക്കു പിന്തുണ പ്രഖ്യാപിച്ച് ബാച്ചലര്‍ പദവി ഉപേക്ഷിച്ചു.
റാഷിദ്, ഗൂഗിള്‍ ടോക്കിന്റെ ആഗോള ബ്രാന്‍ഡ് അംബാസിഡറായി തിരഞ്ഞെടുക്കപ്പെടാന്‍ നൂറ്റൊന്നുശതമാനം യോഗ്യതയുള്ളയാള്‍. അങ്ങനെ ഉറക്കം തീരെയില്ലാതെ ഒരു നാള്‍ യുദ്ധഭൂമിയില്‍ മൂക്കും കുത്തി വീണതിനാല്‍ മുന്‍പല്ലിലൊന്നിന്റെ പാതി നഷ്ടമായി.(ശ് ശ് ശ് ... ആരോടും പറയരുത്. പല്ലില്ലാത്തവനാരും പെണ്ണുകൊടുക്കില്ലത്രെ തള്ളേ പിള്ളേയുടെ നാട്ടില്‍.)വിശപ്പ് ഒരു രോഗമാണീ പോരാളിക്കെങ്കിലും അധികമൊന്നും സ്‌റ്റോര്‍ ചെയ്യാനുള്ള ഇടമാ ചെറിയ വയറിനില്ല. അടുത്ത വര്‍ഷം പെണ്ണു കെട്ടുമെന്ന് മൂന്നു വര്‍ഷമായി പറയുന്നതല്ലാതെ ഒരു ഗുണവും കാണുന്നില്ല.
ഷമീര്‍. മഴതൂറ്റൂന്ന(ക്ഷമിക്കണം അവനങ്ങനെയേ പറയൂ) നാട്ടില്‍ നിന്നാണ്‌ ഈ പോരാളിയുടെ വരവ്‌. കലപിലാന്നു സംസാരിക്കും. വളരെ പെട്ടെന്നു സെന്റിയാവും. തോറബോറ സിന്ദാാാാാാാാാാബാാാാാാാാാാാാദ്‌ എന്ന നീട്ടിപരത്തിയുള്ള തിരോന്തോരം മുദ്രാവാക്യം വിളി പോരാളികള്‍ക്ക്‌ പഠിപ്പിച്ചുകൊടുത്ത ക്രെഡിറ്റ്‌ ഈ തെക്കന്‍ പോരാളിക്കു സ്വന്തമാണ്‌. കഴുത്തിനു ചുറ്റും നാക്കും പാന്റ്‌സിനു ചുറ്റും വള്ളിയും ഈ പോരാളിയുടെ ഐഡന്റിറ്റിയാണ്‌. പ്രവാസി പോരാളികളുടെ കൂട്ടത്തില്‍ തന്നെയാണ്‌ ഈ ബാച്ച്‌ലറിന്റെയും സ്ഥാനം.
അറഫാത്ത്, ആനമെലിഞ്ഞാല്‍ തൊഴുത്തില്‍ കെട്ടാം എന്ന പഴമൊഴിയുടെ ജീവിക്കുന്ന സാക്ഷ്യമായിരുന്നു കഴിഞ്ഞ വര്‍ഷം വരെ. മൂക്കുമുട്ടെ തിന്നുമദിച്ചു നടക്കുന്ന സമയത്ത് അപ്രതീക്ഷിതമായി പാലക്കാട്ടേക്കു കിട്ടിയ ട്രാന്‍സ്ഫര്‍ ആയിരുന്നു അന്നീ കാട്ടുവാസിയെ പറ്റിച്ചത്. പാലക്കാട് പോയി ഒരുമാസത്തിനു ശേഷം യുദ്ധക്കളത്തിലെത്തിയ(ഓഫിസ്) ഈ മെലിഞ്ഞ പോരാളിയെ സ്വയം പരിചയപ്പെടുത്താതെ ആരും തിരിച്ചറിഞ്ഞില്ലെന്നു പറഞ്ഞാല്‍ അത് നിങ്ങള്‍ക്ക് ഊഹിക്കാവുന്നതാണ്. പോയതിന്റെ ഇരട്ടി തടി സമ്പാദിച്ചു കഴിഞ്ഞിരിക്കുന്നു ഇപ്പോള്‍. തൊഴുത്ത് പൊളിച്ചു പണിയാനാണ് വീട്ടുകാരുടെ തീരുമാനം. ചുരം കയറി മാനന്തവാടിയിലെത്തി ബിരിയാണി ശാപ്പിടാനുള്ള പോരാളികളുടെ പൂതി എന്നു തീരുമോ ആവോ..? ഈ ആകാരവടിവേ ഉള്ളൂ. ശുദ്ധനാണ്(അറിഞ്ഞിടത്തോളം).
ഹാഷിം. ആലുവ സ്വദേശി, ബാച്ച്‌ലര്‍, കുടക്കമ്പിയെ അനുസ്‌മരിക്കുന്ന ശരീരപ്രകൃതി.അരമുക്കാല്‍ വക്കീലാണ്‌(കോഴ്‌സ്‌ കഴിഞ്ഞു, ഒന്നുരണ്ടു പേപ്പറുകള്‍ കൂടി കിട്ടാനുണ്ട്‌).തോറബോറയുടെ നിയമോപദേഷ്ടാവ്‌. തല്ലൂകൂടാന്‍ പോവാണെന്നു പറയുമ്പോഴും ശരീരം ആടിയുലയും. നിന്നെക്കൊണ്ടിതനാവുമോ എന്നാവും നമുക്കുചോദിക്കാന്‍ തോന്നുക.
സൈനുല്‍ ആബിദ്. മലപ്പുറം സ്വദേശി, ഫുള്‍ടൈം ഇന്‍സൈഡ്, ചുള്ളന്‍, ബുള്‍ഗാന്‍(താടി അത്രയേയുള്ളു). പ്രേതബാധ പോലെ കൂടിയിരുന്ന എം.ബി.എ മോഹം ഒടുവില്‍ പൂര്‍ത്തീകരിച്ചിരിക്കുന്നു ഈ ചെറിയ പോരാളി. ആരെങ്കിലും സംസാരിച്ചു ബോറടിപ്പിക്കുമ്പോഴും കേട്ടിരിക്കും താല്‍പ്പര്യ(ഇല്ലെങ്കിലും)ത്തോടെ. ബാച്ച്‌ലര്‍.
സുധീര്‍ മാന്യപ്രേക്ഷകര്‍ക്ക്‌ തോറബോറയിലേക്കു സ്വാഗതം. കണ്ണാടിയിലെ ഗോപകുമാറിന്റെ സ്വരത്തില്‍ നിങ്ങളെ അഭിസംബോധന ചെയ്യുന്നത്‌ മറ്റാരുമല്ല തോറബോറയുടെ പ്രവാസിശബ്ദാനുകരണ പോരാളി . ഇതു കേള്‍ക്കുമ്പോള്‍ സുധീറിനെന്താ കൊമ്പുണ്ടോ എന്ന ചോദ്യമാവും നിങ്ങള്‍ക്കു തോന്നുക...എന്നാല്‍ അതല്ല അതിനുമപ്പുറവുമാണ്‌. പഞ്ചാര എന്ന സാക്ഷാല്‍ പഞ്ചസാരയുടെ പര്യായം മാത്രമാണീ പ്രവാസി. പത്തനംതിട്ട സ്വദേശി. ബാച്ച്‌ലര്‍
ഷിഹാബ്‌ പിലാത്തറ. കണ്ണൂര്‍ പിലാത്തറ സ്വദേശി, ശുദ്ധന്‍, ഉദാരമനസ്‌കന്‍(അതേക്കുറിച്ചറിയണമെങ്കില്‍ ഒരു സംഭവം പറയാം. ആളുടെ ജ്യേഷ്ടന്‍ ഗള്‍ഫില്‍ നിന്നെത്തിയപ്പോള്‍ സമ്മാനിച്ച തുണികളൊക്കെ വീട്ടില്‍ നിന്നു പൊതിഞ്ഞ്‌ തോറബോറയിലെത്തി. പെട്ടിപൊട്ടിക്കേണ്ട താമസം ഇരയുടെ മേല്‍ വേട്ടമൃഗം ചാടിവീഴുന്ന പോലെ ഷര്‍ട്ട്‌, സോപ്പ്‌, ജോഗിങ്‌ ഡ്രസ്സുകള്‍, വാച്ച്‌, തൊപ്പി.......എല്ലാം ആണ്‍പിള്ളേര്‍ അടിച്ചുമാറ്റി. ഇഷ്ടന്‌ ലഭിച്ചത്‌ ആര്‍ക്കും പാകമാവാത്ത ചിലതു മാത്രം). ആകക്കൂടി ചാര്‍ളിചാപ്ലിന്‍ പരിവേഷം, അഴിച്ചിട്ട ഫുള്‍സ്ലീവ്‌ ഷര്‍ട്ട്‌, നീളംകൂടിയ പാന്റുകള്‍...ഇടയ്‌ക്കിടയ്‌ക്ക്‌ ആരെയും വടിയാക്കുന്ന തമാശകള്‍, ബാച്ച്‌ലര്‍.
ആഷിഫ്‌. മലപ്പുറം താനൂര്‍ സ്വദേശി, ബാച്ച്‌ലര്‍.രസികന്‍. താനൂരിന്റെ വീരകഥ പറയാന്‍ ജീവിതത്തില്‍ ഏറിയപങ്കും ചെലവഴിക്കും. വാചാലന്‍ എന്തിനെക്കുറിച്ചും.സംസാരിക്കുമ്പോള്‍ കൈ കാല്‍ മുതലായവയുടെ അമിത ആംഗ്യങ്ങള്‍. മൊബൈല്‍ഫോണില്‍ സംസാരിച്ച കഥപറഞ്ഞാല്‍ കൈ ചെവിയിലായിരിക്കും(സാങ്കല്‍പ്പിക മൊബൈല്‍)സംസാരം മുറിഞ്ഞുപോയോലോ എന്നാശങ്ക തന്നെ കാരണം.
റഷീദ് ഖാസിമി. ഇടുക്കി നെടുങ്കണ്ടം സ്വദേശി, പലപ്പോഴും ഞങ്ങളുടെ ക്രൂരതമാശകള്‍ക്ക് ഇരയാവുന്ന ദുര്‍ബലഹൃദയന്‍. പലരോടും ഞങ്ങളുടെ തമാശകളെകുറിച്ച് ആവലാതി പറഞ്ഞുകളയും ഈ വിദ്വാന്‍.എന്നാല്‍ ഞങ്ങളുടെ സ്‌നേഹവായ്പ്പുകള്‍ ആസ്വദിക്കുകയും ചെയ്യുന്നു. പെണ്ണുകാണലില്‍ ഹാഫ് സെഞ്ച്വറിയടിക്കും എന്ന പ്രതീതിയുണര്‍ത്തിയെങ്കിലും ഒടുവില്‍ ബാച്ച്‌ലര്‍ പദവിയില്‍ നിന്നു മോചിതനായി.
മജീദ്‌. (മലപ്പുറം എടയൂര്‍റോഡ്‌ സ്വദേശി, മൊബൈല്‍ജോക്കി എന്ന വിളിപ്പേരിനുടമ, ബാച്ച്‌ലര്‍. (മണിക്കൂറുകള്‍ നീളുന്ന മൊബൈല്‍ഫോണ്‍ സംസാരത്തിലൂടെ വീണ വിളിപ്പേര്‌. ഇഷ്ടപ്പെട്ടില്ലെങ്കില്‍ കൂടി പുഞ്ചിരിക്കും അല്ലാതെ രക്ഷയില്ല.തോറബോറയില്‍ നിയമം ഒന്നേയുള്ളു. അതനുസരിക്കുക മാത്രമാണ്‌ നിര്‍വാഹം)
സലാം പല്ലാരിമംഗലം. (കോതമംഗലം പല്ലാരിമംഗലം സ്വദേശി)തോറബോറയില്‍ പോരാളികളുടെ ഉറക്കം കെടുത്തുന്ന വാചകവീരന്‍, ശബ്ദഗാംഭീര്യം കൊണ്ടും ശരീരം കൊണ്ടും ആജാനുബാഹു. ഭക്ഷണത്തിനോട്‌ അമിതതാല്‍പ്പര്യം. ട്രെയിന്‍ യാത്രയില്‍ പച്ചവെള്ളം കണ്ടാല്‍ക്കൂടി ആവശ്യമില്ലെങ്കിലും വാങ്ങാന്‍തോന്നുമെന്ന്‌ കുറ്റസമ്മതം, ബാച്ച്‌ലര്‍.
സക്കീര്‍. മലപ്പുറം എടയൂര്‍ സ്വദേശി, ബാച്ച്‌ലര്‍. ഇരട്ടകുട്ടികളിലൊന്ന്. ചെറുപ്പത്തില്‍ കുരുത്തകേടുകള്‍ കാട്ടി മത്തോനാണ്(മറ്റവന്‍) എന്നു പറഞ്ഞു രക്ഷപ്പെട്ടിരുന്നതിനാല്‍ മത്തോന്‍ എന്നാണറിയപ്പെടുന്നത്. സംഗതി എന്ന വാക്കിന്റെ പേറ്റന്റ് മത്തോനാണ്. ആരെ കണ്ടാലും സംഗതി എന്തായി എന്നു ചോദിക്കും.(കല്യാണത്തെക്കുറിച്ചാണു ചോദ്യം) പെണ്ണുകെട്ടണം എന്ന് അദമ്യമായ ആശയുണ്ട്. പക്ഷേ ആറടി മൂന്നിഞ്ച് നീളമുള്ള മത്തോന് ഉപ്പയും ഉമ്മയുമില്ലാത്ത ഒരു പെണ്‍കുട്ടിയെ കണ്ടുകിട്ടണ്ടേ..
നിഷാദ്‌. ഇടുക്കി കട്ടപ്പനസ്വദേശി. ബാച്ച്‌ലര്‍. പരിചയപ്പെട്ടപ്പോള്‍ കവിതയെഴുതും എന്നുപറഞ്ഞുപോയി. അതുകൊണ്ടുതന്നെ കളിയാക്കലുകള്‍ക്ക്‌ ഇരയാവുന്നു. തൊലിക്കട്ടിയില്‍ പിടിച്ചുനില്‍ക്കുന്നു. മറ്റുള്ളവരുടെ കുറ്റങ്ങള്‍ കണ്ടെത്തുന്നതും കളിയാക്കുന്നതും വീക്ക്‌നെസ്സാണ്‌.(അതു പരസ്യമായ രഹസ്യം).
Feedjit Live Blog Stats
ഇടുക്കി ജില്ലയിലെ കട്ടപ്പനയാണ് ജന്മദേശം. ഇടത്തരം കുടുംബത്തിലെ മൂന്നുമക്കളില്‍ ഇളയവന്‍. വര്‍ണാഭമായൊരു ബാല്യകാലം എന്നുമെന്റെ ഓര്‍മകളെ പിറകോട്ടുവലിച്ചു കൊണ്ടേയിരിക്കുന്നു. പാടവും തോടും പൂക്കളും തുമ്പിയും കളങ്കമില്ലാത്ത കൂട്ടുകാരുമാണ് എനിക്കവിടെ പങ്കുകാരായി ഉള്ളത്. ഇന്ന് ജീവിതം ഒഴുക്കിനനുസരിച്ച് നീങ്ങുകയാണ്. മൊബൈലും ടിവിയും ഇന്റര്‍നെറ്റും കവരുന്ന ജീവിതത്തിനിടക്കും പോയ കാലത്തിലേക്ക് മടങ്ങിപ്പോവാനാണ് എനിക്കേറെയിഷ്ടം.
View my complete profile
Watermark theme. Powered by Blogger.